  Майя Бывальцева Удмуртиысь Камбарка ёросын Кам но Буй шуръёс вамен потон понна дун тырон пунктъёсты куартолэзе усьтыны чаклало. Та дырлы соос 80 процентлы дась. Выжез лэсьтон ужъёсты йылпумъянлы сӥзем кенешон бере 25-тӥ толшоре со сярысь вераз улосвыллэн тӧроез Александр Соловьёв. Кенешонэ пыриськизы ВТБ банклэн но «РИК» огазеяськонлэн ыстэм муртъёссы. Кызьы вераз ВТБ банклэн президентэзлэн — правлениезлэн тӧроезлэн воштӥсез Михаил Осеевский, тулыс дун тырон пунктъёсын ужасьёсты кутыны но дышетыны кутскозы. «Тулыс ми отын ужась ӧнерчиосты кутыны кутском. Соосты кунысь мукет интыосын та выллем амалъя ужась объектъёсын дышетомы. Озьы гужем дун басьтыны, милем коньдонэз берыктыны кутскомы ни», — вераз Михаил Осеевский. Озьы ик со пусйиз, дунэз пуктон но будэтон люкетъёсын мыноз шуыса. «Ми вераськимы, вамышен-вамышен мыномы, дыр, шуыса. Учкомы, кызьы со шӧдӥськоз транспортлэн ветлэмез вылын». Тодэ вайытом, лэсьтӥськонэз йылпумъян понна коньдон висъянэз ВТБ ас вылаз басьтӥз, сое выж вылтӥ потӥсьёслэсь басьтэм дун чотын берыктоз. Азьвылгес Удмуртиысь кивалтэт выжъёс вылтӥ потон понна тужгес бадӟым дунъёсты юнматӥз. Та дыре выж вылтӥ дунтэк потыны луэ. Уй-нунал отӥ 2,5–3 сюрс машина ортче. Тегъёс: Авто Камбарка Кама Удмуртия АлександрСоловьёв  